1 ಕೋಟಿ ಮೌಲ್ಯದ ಅಫೀಮು ವಶ: ಇಬ್ಬರ ಸೆರೆ ಚನ್ನಪಟ್ಟಣ: ನ ಗರದಲ್ಲಿ ಅಫೀಮು ಮಾರಾಟ ಜಾಲದ ಮೇಲೆ ದಾಳಿ ನಡೆಸಿರುವ ಬೆಂಗಳೂರು ದಕ್ಷಿಣ ವಿಭಾಗದ ಅಬಕಾರಿ ಅಧಿಕಾರಿಗಳು ಈ ಜಾಲದಲ್ಲಿ ಭಾಗಿಯಾಗಿದ್ದ ಇಬ್ಬರು ಆರೋಪಿಗಳನ್ನು ಬಂಧಿಸಿದ್ದಾರೆ. ಜೊತೆಗೆ ಆರೋಪಿಗಳ ಬಳಿಯಿದ್ದ 1 ಕೋಟಿ ಮೌಲ್ಯದ ಅಫೀಮು ಅನ್ನು ವಶಕ್ಕೆ ಪಡೆದಿದ್ದಾರೆ. ನಗರದ ಎಂ.ಜಿ. ರಸ್ತೆಯ ನಿವಾಸಿಗಳಾದ ಸಿ.ಬಿ. ಶರತ್52 ಮತ್ತು ಸಿ.ಬಿ.ಸಂತೋಷ್37 ಬಂಧಿತರು. ಇವರು ತಮ್ಮ ಪನಸಾರಿ ಅಂಗಡಿಯಲ್ಲಿ ಅಫೀಮು ಮಾರಾಟ ಮಾಡುತ್ತಿದ್ದಾರೆ ಎಂಬ ಖಚಿತ ಮಾಹಿತಿ ಮೇರೆಗೆ ಪೊಲೀಸ್ ಅಧಿಕಾರಿಗಳು ಇತ್ತೀಚೆಗೆ ಮಾರುವೇಷದಲ್ಲಿ ಬಂದು ಅಫೀಮು ಖರೀದಿಸುವ ಆಸೆ ತೋರಿಸಿ ಇಬ್ಬರನ್ನು ಮಾಲು ಸಮೇತ ಬಂಧಿಸಿದ್ದಾರೆ. ಬಂಧಿತರಿಂದ ರೂ. 1 ಕೋಟಿ ಮೌಲ್ಯದ 922 ಗ್ರಾಂ ಅಫೀಮು, ಘಟನೆಗೆ ಬಳಸಿದ ಬೈಕ್ ಅನ್ನು ವಶಪಡಿಸಿಕೊಳ್ಳಲಾಗಿದೆ. ಬಂಧಿಸಿದ್ದು ಹೀಗೆ: ಇಲ್ಲಿನ ಎಂ.ಜಿ. ರಸ್ತೆಯ ನಿವಾಸಿಗಳಾದ ಇವರು ತಮ್ಮ ಎರಡೂ ಪನಸಾರಿ ಅಂಗಡಿಗಳನ್ನು ಹೊಂದಿದ್ದರು. ಈ ಅಂಗಡಿಗಳಲ್ಲಿ ಪೂಜೆ ಸಾಮಾನುಗಳನ್ನು ಅಷ್ಟೇ ಅಲ್ಲದೆ, ಅಫೀಮು ಮಾರುತ್ತಿದ್ದಾರೆ ಎಂಬ ಮಾಹಿತಿ ಬೆಂಗಳೂರು ದಕ್ಷಿಣ ವಿಭಾಗದ ಅಬಕಾರಿ ನಿರೀಕ್ಷಕಿ ಬಿ.ಆರ್. ದಿವ್ಯಶ್ರೀ ಅವರಿಗೆ ಸಿಕ್ಕಿತ್ತು. ಈ ಹಿನ್ನೆಲೆಯಲ್ಲಿ ತಮ್ಮ ಸಿಬ್ಬಂದಿ ಜತೆ ಮಫ್ತಿಯಲ್ಲಿ ಕಾರ್ಯಾಚರಣೆಗೆ ಇಳಿದ ಅವರು, 34 ದಿನಗಳ ಕಾಲ ಆರೋಪಿಗಳನ್ನು ಸಂಪರ್ಕಿಸಿ ಅಫೀಮು ಇರುವ ಬಗ್ಗೆ ಖಚಿತ ಪಡಿಸಿಕೊಂಡಿದ್ದಾರೆ. ತಮಗೆ ಹೆಚ್ಚಿನ ಪ್ರಮಾಣದಲ್ಲಿ ಅಫೀಮು ಬೇಕಾಗಿದೆ. ನಮಗೆ ದೊಡ್ಡಮಟ್ಟದ ಗಿರಾಕಿಗಳಿದ್ದಾರೆ ಎಂದು ನಂಬಿಸಿದ್ದಾರೆ. ಆರೋಪಿಗಳು ರೂ. 1 ಕೋಟಿ ಬೆಲೆಯ ಅಫೀಮು ನಮ್ಮಲ್ಲಿದೆ. ದುಡ್ಡು ತೋರಿಸಿದರೆ ನಾವು ಮಾಲು ತೋರಿಸುತ್ತೇವೆ ಎಂದು ತಿಳಿಸಿದ್ದಾರೆ ಎಂದು ತಿಳಿದುಬಂದಿದೆ. ನಂತರ 80 ಲಕ್ಷ ಮೊತ್ತಕ್ಕೆ ಮಾಲು ಕೊಳ್ಳುವುದಾಗಿ ಮಾತುಕತೆ ಮಾಡಿಕೊಂಡು, ಒಂದು ದಿನ ಸಮಯ ತೆಗೆದುಕೊಂಡ ಅಧಿಕಾರಿಗಳು 80 ಲಕ್ಷ ಹಣ ತಂದು ಅವರನ್ನು ಸಂಪರ್ಕಿಸಿದ್ದಾರೆ. ಆಗ ಆರೋಪಿಗಳು ಹಣದ ಆಸೆಗೆ ಬಿದ್ದು, ತಮ್ಮ ಬೈಕ್ ನಲ್ಲಿ ಪಾಲಿಥಿನ್ ಕವರ್ ಗಳಲ್ಲಿ ತಂದಿದ್ದ ತಲಾ 30 ಗ್ರಾಂ.ಗಳ ಒಟ್ಟು 922 ಗ್ರಾಂ ಅಫೀಮು ತೋರಿಸಿದ್ದಾರೆ. ಆಗ ಅಧಿಕಾರಿಗಳು ಮಾಲು ಸಮೇತ ಆರೋಪಿಗಳನ್ನು ಬಂಧಿಸಿದ್ದಾರೆ. ಬಂಧಿತರನ್ನು ಬೆಂಗಳೂರಿಗೆ ಕರೆದೊಯ್ದು ವಿಚಾರಣೆ ನಡೆಸಿ ನ್ಯಾಯಾಂಗ ಬಂಧನಕ್ಕೆ ಒಪ್ಪಿಸಲಾಗಿದೆ ಎಂದು ತಿಳಿದುಬಂದಿದೆ.